**HATIMAYE MBOLEA YA RUZUKU IMEWASILI BUKOBA**

**Na, Milka Kaswamila, Bukoba DC**

Mkurugenzi Mtendaji wa Halmashauri ya Wilaya Bukoba, Bi. Fatina Laay ameutaarifu umma kwamba mbolea ya ruzuku inayotolewa na serikali imewasili na hivi sasa Halmashauri inaendelea kuweka taratibu za namna mbolea hiyo itakavyosambazwa kwa wakulima.

Bi. Fatina ameyasema hayo jana tarehe 24.11.2022 kwenye Baraza la waheshimiwa Madiwani wa Halmashauri hiyo na kuwaomba waweze kuwafikishia taarifa wananchi wote wa kata wanazoziongoza na kuzisimamia.

“Ninamshukuru sana Rais Samia kwa kuendelea kuwajali wakulima wetu. Ninapenda kuwafahamisha kwamba mbolea ya ruzuku ambayo serikali iliiahidi kwa wakulima imeshawasili na sasa tunaendelea kuweka namna nzuri ya usambazaji wa mbolea hiyo kwa wakulima” alieleza Bi.Fatina.

Naye Afisa Kilimo wa Halmashauri, ndugu Babylus Mashauri akafafanua kwamba aina ya mbolea iliyopokelewa na Halmashauri ni DAP na kwamba mbolea hii hutumika kupandia na kukuzia mazao. Pia akaeleza kwamba mkulima atakayenufaika na mbolea hii ni yule aliyesajiliwa kwenye mfumo wa ruzuku wa taifa na kupewa namba ya usajili na kwamba ili mkulima huyo aweze kupata mbolea hiyo atatakiwa kwenda kwa wakala wa mbolea hiyo akiwa na fedha ya kununulia mbolea, kitambulisho cha mpiga kura au cha Taifa pamoja na namba yake ya usajili.

Aidha, ndugu Mashauri ameiomba jamii kutoa ushirikiano wa karibu kwa Halmashauri ili kuhakikisha wanaokuja kununua mbolea hiyo ya ruzuku ni wakulima halisi na sio walanguzi maana kwa kufanya hivi kutasaidia lengo la serikali la kuwapunguzia wakulima makali ya bei za mbolea.

Bei za ruzuku zilizotolewa na serikali ni shilingi elfu sabini (70,000.00) kwa mfuko mmoja wa mbolea ya DAP, UREA na NPKs, elfu sitini (60,000.00) kwa mfuko wa mbolea ya CAN na elfu hamsini kwa mbolea ya SA.

**MWISHO**